**Penderfyniad o dan Atodlen 1 o Effeithiau ar yr Amgylchedd**

**Cynllun Datblygu Lleol Newydd Abertawe**

Datganiad o Resymau pam y penderfynwyd y bydd Cynllun Datblygu Lleol Newydd (CDLlN) Abertawe'n cael Effeithiau Amgylcheddol Sylweddol

**Cyflwyniad**

1.0 O dan ddarpariaethau Rheoliad 9 (1) Rheoliadau Asesiadau Amgylcheddol o Gynlluniau a Rhaglenni (Cymru) 2004 (y Rheoliadau) rhaid i'r cyngor, fel yr awdurdod cyfrifol, benderfynu a yw'r CDLlN yn debygol o gael effeithiau amgylcheddol sylweddol ai peidio a bod yn destun Asesiad Amgylcheddol Strategol (AAS) o ganlyniad.

1.1 Mae'r datganiad hwn yn nodi'r rhesymau pam y penderfynodd y cyngor y bydd y CDLlN yn cael effeithiau amgylcheddol sylweddol. Wrth wneud penderfyniad o'r fath, roedd y cyngor yn ystyried y Rheoliadau yn ogystal â'r canlynol:

* 'Llawlyfr Cynlluniau Datblygu, Argraffiad 3, 2020, Llywodraeth Cymru;
* Cynigion 'A Practical Guide to the Strategic Environmental Assessment Directive' gan ODPM, Gweithrediaeth yr Alban, Llywodraeth Cynulliad Cymru ac Adran yr Amgylchedd Gogledd Iwerddon i roi arweiniad ymarferol ar gymhwyso Cyfarwyddeb 2001/42/EC ar asesu effeithiau rhai cynlluniau a rhaglenni ar yr amgylchedd. (Medi 2005) ODPM.

**Cynllun Datblygu Lleol Newydd.**

2.0 Mae Asesiad Amgylcheddol Strategol (AAS) yn orfodol ar gyfer pob cynllun datblygu defnydd tir (Rheoliad 5(2)) a lle mae cynhyrchu ffurfiol yn dechrau ar ôl mis Gorffennaf 2004 (Rheoliad 5(4)). Gan fod AAS yn ofyniad gorfodol ar gyfer CDLlau, mae'n dilyn felly y bernir bod y CDLlN yn arwain at effeithiau amgylcheddol sylweddol. Serch hynny, er mwyn cydymffurfio â'r Rheoliadau, bydd y cyngor yn gwneud penderfyniad ffurfiol.

2.1 Cyn gwneud penderfyniad, rhaid i'r cyngor ystyried Atodlen 1 paragraff 1 o'r Rheoliadau. Mae hyn yn nodi'r meini prawf ar gyfer pennu'r effeithiau sylweddol tebygol ar yr amgylchedd, gan gynnwys ystyried effeithiau tebygol y cynllun sy'n cael ei lunio, nodweddion yr effeithiau a'r ardal sy'n debygol o gael ei heffeithio. Nodir sut mae'r CDLlN yn ymwneud ag Atodlen 1 nodweddion paragraff 1 a-d isod:

* (a): *i ba raddau y mae'r cynllun neu raglen yn gosod fframwaith ar gyfer prosiectau a gweithgareddau eraill, naill ai o ran lleoliad, natur, maint ac amodau gweithredu neu drwy ddyrannu adnoddau;* Bydd y CDLlN yn nodi polisïau a chynigion y cyngor ar gyfer datblygu a defnyddio tir yn Abertawe yn y dyfodol. Mae ganddo rôl allweddol i'w chwarae wrth sicrhau bod datblygiadau newydd yn fwy abl i wrthsefyll newid yn yr hinsawdd, datgarboneiddio'r gymdeithas, a diogelu a gwella'r amgylchedd naturiol.

Mae'r ACLl (Awdurdod Cynllunio Lleol) yn aelod o nifer o weithgorau cynllunio rhanbarthol trawsffiniol a bydd yn cydweithio ac yn ymgynghori ag awdurdodau cyfagos ac ar sail ranbarthol.

* (b): *i ba raddau y mae'r cynllun neu raglen yn dylanwadu ar gynlluniau a rhaglenni eraill gan gynnwys y rhai sydd mewn hierarchaeth;* Bydd y CDLlN yn ystyried rheoliadau, cynlluniau a rhaglenni rhyngwladol, cenedlaethol, rhanbarthol a lleol presennol ac yn cael ei ddylanwadu ganddynt, gan gynnwys Cymru'r Dyfodol: y cynllun datblygu cenedlaethol a dogfennau a chyngor polisi cynllunio cenedlaethol ar lefel leol. Bydd yn helpu i hwyluso gweithrediad strategaethau corfforaethol drwy drosi eu polisïau a'u cynigion i'r fframwaith cynllunio defnydd tir ar gyfer y sir.

Rhaid i'r CDLlN hefyd ystyried effaith y CDLlN ar awdurdodau lleol cyfagos a bod yr ACLl yn aelod o nifer o weithgorau rhanbarthol i sefydlu'r sylfaen dystiolaeth a dylanwadu ar bolisïau newydd.

Bydd y CDLl hefyd yn gosod fframwaith ar gyfer dogfennau lefel is, megis Canllawiau Cynllunio Atodol (CCA) y gall y cyngor eu mabwysiadu i roi rhagor o fanylion mewn polisïau a chynigion sydd wedi'u cynnwys yn y CDLlN.

* (c): *pa mor berthnasol yw'r cynllun neu raglen ar gyfer integreiddio ystyriaethau amgylcheddol yn benodol gyda'r bwriad o hybu datblygu cynaliadwy;* Bydd y CDLl yn hyrwyddo datblygu cynaliadwy yn unol â Deddf Cynllunio a Phrynu Gorfodol 2004. Cyflawnir hyn drwy fynd i'r afael â materion sy'n ymwneud â diogelu'r amgylchedd, hwyluso adfywio a chefnogi cynllunio cymunedol. Bydd y CDLlN yn ceisio sicrhau, er enghraifft, bod digon o dir ar gael ar gyfer yr holl anghenion datblygu a bod y dyraniadau mewn safleoedd da o ran dyheadau amgylcheddol, cymdeithasol ac economaidd a bod y cyngor yn gwarchod ac yn gwella bioamrywiaeth.
* (ch): *y problemau amgylcheddol sy'n berthnasol i'r cynllun neu'r rhaglen;* Bydd y CDLlN yn ceisio integreiddio defnydd tir gyda'r angen i ddiogelu'r adnoddau treftadaeth naturiol sylweddol o fewn y sir. Bydd y CDLl yn ceisio ystyried unrhyw faterion amgylcheddol, megis llygredd aer, golau a sain, perygl llifogydd a chanlyniadau newid yn yr hinsawdd. Bydd y CDLl yn darparu'r fframwaith polisi i gefnogi datblygu cynaliadwy.
* (d): *pa mor berthnasol yw'r cynllun neu'r rhaglen ar gyfer gweithredu deddfwriaeth y Gymuned ar yr amgylchedd:* Cadwodd Deddf yr Undeb Ewropeaidd (Y Cytundeb Ymadael) 2018 gyfraith yr UE a pharhaodd i fod yn berthnasol mewn cyfraith ddomestig ar ôl Brexit a rhaid i'r CDLlN gydymffurfio â deddfwriaeth berthnasol nes iddo gael ei dirymu gan y Llywodraeth.

2.2 At hynny, mae AAS yn orfodol ar gyfer pob cynllun datblygu defnydd tir (Rheoliad 5(2)) a phan fydd cynhyrchu ffurfiol yn dechrau ar ôl Gorffennaf 2004 (Rheoliad 5(4)). Gan fod AAS yn ofyniad gorfodol ar gyfer cynlluniau datblygu defnydd tir, mae'n dilyn y bernir bod y CDLlN yn arwain at effeithiau amgylcheddol sylweddol.

**Penderfyniad**

3.0 Yn dilyn ymgynghoriad â'r cyrff ymgynghori (Cyfoeth Naturiol Cymru a Cadw) ym mis Gorffennaf 2023, derbyniodd pob parti'r gofyniad i ymgymryd ag AAS o'r CDLlN gan yr ystyrir bod y ddogfen yn debygol o gael effeithiau amgylcheddol sylweddol.